text: Fire familier deler Joker-gevinsten
  29 oktober 2012 kl. 07.30
  En klub på fire familier deler gevinsten på 43,8 millioner kroner, som de vandt ved lørdagens trækning. De er alle fra området omkring Agerbæk.
  De fire familier har spillet sammen i næsten 10 år. De opdagede deres held søndag eftermiddag.
  - Jeg tjekkede tekst-tv. Og så blev jeg bare ved med at kigge på tallene. Igen og igen. Jeg tænkte, det kan slet ikke passe, fortæller den ene af de heldige vindere.
  
  Ikke fejret endnu
  Endnu har de nyslåede millionærer ikke nået at fejre gevinsten eller tænke over, hvad den skal bruges til. De ønsker at være anonyme, men vil godt fortælle at de bor i området omkring Agerbæk. De har takket ja til rådgivning af Danske Spils millionærrådgiver.
  Gevinsten lyder på 43.853.592 kroner og er vundet på et Joker-spil købt hos Telma, Storegade 13, 6753 Agerbæk.
  
  Trumf-puljen
  Lotto-kuponen er købt i den lille by Agerbæk i Sydvestjylland. Her bor - ifølge Danmarks Statistik - 1327 indbyggere. Så det kan måske blive svært for de nyslåede millionærer at holde deres identitet hemmelig, hvis det er det, de ønsker.
  I den almindelig trækning fik fire danskere syv rigtige - og en af dem fik samtidig trumfpuljen. De tre vindere får lige knap to millioner kroner, mens vinderen med syv rigtige plus trumf vinder 6,3 millioner kroner.
  
  Dansker vandt 135 mio. kr.
  Fredag aften satte en dansk spiller en gigantisk rekord, da den heldige spiller vandt 135 millioner kroner i Eurojackpot.
  Det er den suverænt største gevinst i Danmark. Det oplyser Danske Spil, der også fortæller, at det gevinstgivende spil er købt i Kiosken på Herlev Sygehus.
  Den hidtidige rekord lød på 38,5 millioner kroner vundet af et københavnsk ægtepar i marts 2008. Den rekord er blev slået fredag næsten 100 millioner kroner. Og igen lørdag med over fem millioner kroner.
  
  To rekorder i uge 43
  Uge 43 vil nok ikke blive glemt med det samme hos Danske Spil. To rekorder er blevet slået.
  De største gevinster i Danmarkshistorien:
  1. 135.177.015 - Eurojackpot - uge 43 2012 - Herlev
  2. 43.853.592 kroner - Joker - uge 43 2012 - Agerbæk
  3. 38.564.007 - Lotto - uge 13 2008 - København Ø.
  4. 38.482.709 - Onsdags Lotto - uge 33 2005 - Aarhus C.
  5. 35.875.154 - Joker - uge 11 2005 - Kbh. S.
  6. 34.790.756 kr. - Joker - uge 15 2010 - PLUS Abonnement
  7. 33.240.799 kr. - Lotto - uge 18 2008 - Tranbjerg J.
  8. 32.401.766 - Onsdags Lotto - uge 1 2005 - Kbh. S.
  9. 32.394.239 - Lotto - uge 23 2009 - Ebeltoft
  10. 31.170.243 - Onsdags Lotto - uge 21 2008 - København S.
  Kilde: Danske Spil
  